L'Eliana farà costat a Melani en la final de ‘Tu Cara Me Suena’
07 de juliol de 2025

• L'Ajuntament instal·larà aquest divendres una pantalla gegant per a seguir la seua actuació i organitzarà el dissabte un recepció en el seu honor.

L'Ajuntament de l'Eliana viurà aquest cap de setmana un emocionant homenatge a Melani García, la jove artista local que ha conquistat al públic nacional amb el seu talent i carisma. Amb només 18 anys, Melani s'ha convertit en una de les finalistes de l'actual edició de ‘Tu Cara Me Suena’, i el seu poble vol acompanyar-la en aquest moment tan important de la seua carrera.

L’elianera va iniciar la seua trajectòria artística sent una xiqueta. Amb tan sols 10 anys es va alçar com a guanyadora de la quarta temporada de ‘La Voz Kids’, deixant al jurat i als espectadors impressionats amb la seua potència vocal i sensibilitat interpretativa. En 2019 va portar el nom d'Espanya a Eurovisió Júnior on va interpretar la cançó “Marte”, amb un missatge ecològic i una impressionant posada en escena que li va valdre el tercer lloc, aconseguint el respecte i afecte del públic internacional.

Des de llavors, la seua carrera no ha deixat d'avançar. Ha participat en nombrosos projectes musicals i televisius, consolidant-se com una artista versàtil i portant sempre amb orgull el nom de l'Eliana, on viu i estudia, i que li ha organitzat actes similars en moments clau de la seua trajectòria.

Per a fer costat a Melani en la gran final de ‘Tu Cara Me Suena’, l'Ajuntament instal·larà una pantalla gegant aquest divendres 11 a partir de les 22.00 hores en la plaça del País Valencià. A més, dissabte 12, a les 20.00 hores, celebrarà una recepció oficial, oberta a la ciutadania, per a felicitar-la personalment i mostrar-li l'afecte i orgull institucional.

L'alcalde, Salva Torrent, ha convidat a tots els veïns i veïnes, així com a tots els seus seguidors, a assistir a tots dos esdeveniments: “Serà un moment molt especial per a demostrar-li a Melani que el seu poble se sent profundament orgullós del seu talent, el seu esforç i la seua trajectòria. Ella sempre presumeix de ser de l'Eliana i, per això, li rendirem aquest homenatge”.